Foreløpige tester: Spriten inneholdt ikke metanol
Mandag ble to personer fra Eidskog kommune i Hedmark innlagt på sykehus med sannsynlig metanolforgiftning. Tirsdag døde en 58 år gammel mann, etter å ha drukket sprit som politiet antok inneholdt metanol. - Resultatet av de foreløpige analysetestene fra Kripos viser at den alkoholholdige vesken vi har sendt inn til undersøkelse, ikke inneholder metanol, sier politioverbetjent Per Olaf Nordli ved Kongsvinger politistasjon til VG Nett. - På nåværende tidspunkt vet vi ikke mer om årsaken til dødsfallet. Ifølge Nordli er situasjonen for den andre mannen i 50-årene fremdeles alvorlig. De to mennene skal være fra det samme rusmiljøet. Politiet holder seg til metanol-teorien fordi de venter svar på flere prøver.Ifølge lokalavisen Glåmdalen skal de to eidskogmennene ha fått smuglerspriten levert på døra. Dette er en teori som politiet også jobber med. - Vi vet ikke hvor denne spriten er laget, men stort sett så er slik sprit produsert i utlandet, sier Nordli. Politiet har foreløpig ingen navngitte mistenkte, eller har avhørt mulige mistenkte. - Ikke fall for fristelsen Kontorsjefen ved Tollvesenet i Kongsvinger, Morten Nystuen, er bekymret for situasjonen i distriktet. - Vi ser på oss selv som en samfunnsbeskytter, og det er vår jobb å hindre at farlig sprit skal komme på markedet. Men vi vet at ikke er i nærheten av å ta halvparten av det som smugles inn i landet, sier han til VG Nett. Han er spesielt bekymret for ungdommen. - Denne illegale omsetningen har ingen aldersgrense, og derfor er unge i en sårbar situasjon siden de ikke har mye erfaring med alkohol. Han oppfordrer alle som vurder å kjøpe smuglersprit om å la være. - Ikke drikk noe du ikke vet hva er. Ikke fall for fristelsen å kjøpe billig sprit. I slike ligaer er det mye penger å tjene, så man kan ikke se bort ifra at noen tar farlige snarveier.
De foreløpige testene fra Kripos viser at smuglerspriten i Eidskog ikke inneholder metanol.